Moordenaar gevonnis danksy podsendingChris Dawson (Foto: 9News Sydneyvia Twitter) ŉ Voormalige Australiese onderwyser is ná vier dekades eindelik skuldig bevind aan die moord op sy vrou, nadat ŉ treffer-podsending nuwe bewyse aan die lig gebring het. Hy is Vrydag tot 24 jaar tronkstraf gevonnis. Chris Dawson (74) is in Augustus vanjaar skuldig bevind aan die moord op sy vrou, Lynette Dawson, wat in 1982 in Sydney vermis geraak het. Dit sou later aan die lig kom dat Lynette destyds vermoor is terwyl haar man ŉ verhouding met hul kinderoppasser – een van sy voormalige leerders – gehad het. Daar was aanvanklik min leidrade in die saak totdat die gewilde podsending The Teacher’s Pet in 2018 hernieude belangstelling van lede van die publiek én ŉ nuwe polisie-ondersoek tot gevolg gehad het. Regter Ian Harrison het Vrydag tydens die vonnisoplegging gesê die moord is destyds gedryf deur Chris se “besitlike beheptheid” met sy voormalige leerder. Die gewilde podsending ‘The Teacher’s Pet’. (Foto: Facebook) Dawson is gevolglik feitlik vir die res van sy lewe tronk toe gestuur, aangesien hy eers oor 18 jaar vir parool in aanmerking sal kom. “Mnr. Dawson is nie soseer oud nie, maar hy sal nie lewe om die einde van sy ononderhandelbare vonnis te bereik nie,” het Harrison tydens die vonnisoplegging gesê. Chris is in Desember 2018 in hegtenis geneem – enkele maande ná die eerste episode van The Teacher’s Pet. Dié podsending is aangebied deur die joernalis Hedley Thomas en is sedertdien meer as 28 miljoen keer oor die hele wêreld afgelaai. Lynette se broer, Greg Simms, het Thomas Vrydag ná die vonnisoplegging bedank. “My hoop is dat die media en polisie in toekomstige sake sal saamwerk,” het Simms buite die hof gesê. “Dit is tyd dat ons weer ons lewe begin leef sonder dat [hierdie saak] oor ons koppe hang.”